19
Mayali'mirriyanhara ḻakaranhara dhoḻuwuy djämawuy
19:1–15 (The parable of the broken jar)
1-2 Bala ŋayi Garray waŋana ŋarrakala bitjarra, “Marrtjiya ga märraŋa ŋunhi dhoḻu banikin', ga garr'yundja nhe yurru marrtji ŋaḻapaḻmirrinha ga ḏalkarra'mirrinha walalanha, walala yurru marrtji nhokala galki ŋunhimala baṉarra'lili wäŋalili, ga ŋunhilina ŋarra yurru waŋanydja nhumalaŋgala.” 3 Bala ŋarra marrtjinana, ga dhuwala ŋunhi dhäruktja ŋayi wekaŋala ŋarrakala, ga ŋarranydja waŋana yolŋu'‐yulŋuwalanydja bitjarrana, “Nhuma ŋurru'‐ŋurruŋu yolŋu walala *Djudiyawuy wäŋawuy ga †Djurutjalambuy yolŋu'‐yulŋu, mäkiri'‐witjurra dhiyaku dhärukku, ŋunhi ŋayinydja Garray Ganydjarr‐ḏumurrunydja Waŋarr waŋa yukurra bitjan, ‘Ŋarra yurru gämanydja dhipala wäŋalilinydja mirithirrina bathalana marinydja bena wal'ŋu, 4 liŋgu nhuma gonha'yurruna ŋarranha, ga djäma nhuma ŋuli yukurra be nhäna gora‐wekanhamirrina rom dhiyala wäŋaŋura. Bitjan liŋgu nhuma ŋuli yukurra bathan buŋgan bäwny'tja buku‐ŋal'yun ŋuriki wiripuŋuwu waŋarrwu, ga wiripunydja nhuma ŋuli buma dhuwurr‐ŋamakurru'mirrinhana ŋunhina yolŋu'‐yulŋunha. 5-6 Ga dhiyalinydja gay' nhuma djäma barŋnha ŋurikinayi waŋarrwu ‡Bälwuna, bala nhuma ŋuli yukurra bathanna nhumalaŋguwaynha djamarrkuḻi'nha, buku‐ŋal'yunna waŋarrwu ŋurikiyina. Bala ŋayi yurru dhuwalanydja wäŋa yuṯana yäku, Murrkay'kunharawuynha bunharawuy wäŋa, bitjanna. 7-9 Nhumanydja guyaŋina yanapi nhuma yurru djuḻkmarama ŋunhi miriŋunha, yurru yaka warray; walala yurru nhumalanha miriŋuyu yukurra bumanydja mandjawakthu, ga nhumanydja yurru murrmurryunna, ga wäŋanydja dhuwala yurru djingaryun yukurra yolŋumiriwnha.’ ”
10 Bala ŋayi Garray waŋana biyapul ŋarrakala bitjarra, “Ma' ḏaw'yurrana dhuwali dhoḻunydja banikin' dhipalana gay', maŋutjimara dhiyakalana walalaŋgala ŋurru'‐ŋurruŋuwalana, ga ḻakaraŋanydja walalambala dhuwala dhäwuny'tja gam'. 11 Garraynydja Godtja waŋana bitjarra, ‘Bitjandhina ŋarra yurru ḏaw'yun dhuwala wäŋanydja, bala baḏuwaḏuyun gupaḏalkumana yolŋu'‐yulŋunhanydja, bitjan dhuwala gay' dhoḻu banikin'; yakana yurru ŋula yolthu dhä‐mana'‐manapan biyapulnydja. 12-13 Dhuwalanydja wäŋa yurru warrpam'nha yana baḏuwaḏuyunna, ga buṉbunydja malanha yurru dhuŋgur'yun, nhärana marrtji gurthayuna, liŋgu dhiyaliyi buṉbuŋura malanyŋuŋura nhuma yukurrana bathara mundhurr wiripuŋuwu waŋarrwu malaŋuwu.’ ”
14 Bala ŋarra gonha'yurrunana ŋunhiyinydja wäŋa, bala marrtjina ŋunha Godkalana Buṉbulili, ga dhärrananydja ŋarra warraŋullili wal'ŋu, bala ḻakaraŋalana ŋarra yolŋu'‐yulŋuwanydja ŋuripanydja bitjarrana, 15 “Garray Godtja §Yitjuralwunydja Waŋarr waŋa yukurra bitjan, ‘Dhipalanydja gay' wäŋalili ŋarra yurru gäma biyapulnha mari wal'ŋu bathalana, ga yuwalk yana mirithirrina yanana wal'ŋu yätjnha yurru maḻŋ'thundja, liŋgu nhuma mäkiri'‐yaryurruna ga ŋuyulkthina ŋarrakalaŋuwu dhärukku.’ ” Bitjarra ŋayi Garray yukurrana waŋananydja.
* 19:3 Judea † 19:3 Jerusalem ‡ 19:5-6 19:5-6 Baal § 19:15 Israel