9
Ŋäthiyana wäŋawu Djurutjalambuyŋunydja, liŋgu baḏuwaḏuyunarana dhuwala warrpam'puynha
9:10–24 (Cry for the ruins of Jerusalem)
10 Yo, Garray waŋana bitjarra,
“Nyä'yunmiya dhiyakunydja wäŋawu *Djurutjalambuyŋunydja,
liŋgu dhuwalanydja wäŋa räwaknha baṉḏanynha,
yakana biyapul yolŋu walala yurru marrtji yukurra balakurrunydja,
ga wäyin malanha buṯthunaramirri ga marrtjinyaramirri winya'‐winyayurrunana liŋguna,
ga yakana biyapul yurru buliki'yu ḻuka yukurra dhipuŋurunydja mulmu.
11 Yo, dhuwala wäŋanydja ŋorra marrtji baḏuwaḏuyunarana warrpam'puynha,
ŋunhina bili wakinŋuna yana wäyin nhina yukurra dhiyalaŋuminydja.”
12 Bala ŋarra dhä‐wirrka'yurruna Garraynha bitjarra, “Garray, nhäku warray ŋayi dhuwalanydja wäŋa räwakthina yolŋumiriwyinanydja? Yolthuna dhika yurru ḻakaramanydja ŋanapurruŋgu, märr yurru ŋanapurru dharaŋan dhipalayi?”
13 Ga ŋayinydja Garraynydja buku‐wakmaraŋala ḻakaraŋala bitjarra, “Dhuwalanydja bitjarrayi maḻŋ'thurruna, liŋgu yolŋuyu walalay gonha'yurruna ŋarranha, yakana walala ŋarrakunydja rom märraŋala, 14 yana walala marrtjinana mukthurrunana walalaŋgalaynha walala djälkurru, bala walala yukurra buku‐ŋal'yundja wiripuŋuwuna waŋarrwu, malthun yukurra dhuḏakthun walalaŋguway bäpa'mirriŋunhana walalanha rom. 15 Ŋäka, ŋarranydja dhuwala Garray Waŋarr, †Yitjuralwu God, ga bitjan ŋarra yurru djämanydja gam'. Ŋarra yurru ŋathanydja walalaŋgu wekama ḻirra‐warmirrina wal'ŋu, ga gapunydja ḻukanharawunydja walalaŋgu yurru ḏuŋgulmirrina. 16 Ŋarra yurru barrkuwatjkuma walalanha ŋunhana mulkuruwalana wäŋalili bena‐wala birr, bala yurru ŋuriŋi miriŋuyunydja walalanha bumana yukurra mandjawakthuna gulk‐gulkthun, dhawar'maramana bitjanna walalanha yurru warrpam'nha.” Bitjarra ŋayi Garray waŋananydja.
17 Yo, Garraynydja waŋana bitjarra, “Ŋäthiya biyaka wal'ŋu galŋa‐yätjthiya. Gawaw'yurra ŋuriki dhäykawurruŋgunydja ganurumirriwunydja walalaŋgu, märr yurru walala yukurra ŋäthina dhiyakuyi wäŋawunydja Djurutjalambuyŋunydja.” 18-19 Birrka'mirri dhiyalaŋumi Djurutjalamdja wäŋaŋura yukurra ŋäthina, ga waŋanydja yukurra bitjanna, “Dhuwalanydja gay' wäŋa baḏuwaḏuyunarana warrpam'thunarana, ŋanapurru yukurra nhinanydja dhuwala goramirrina walala. Ŋanapurruŋgu buṉbu malana liŋguwuynha ḏaw'‐ḏawyunarana, ga wäŋanydja dhuwala yätjnha mirithirrina.”
20 Bala ŋarra waŋana ŋurikala dhäykawurruŋgalanydja bitjarrana, “Dhäykawurru, mäkiri'‐witjurra walala Godkalaŋuwu dhärukku. Marŋgikuŋa nhumalaŋguway yumurrku'nha dhäykawurrunha, waku'mirriŋunha walalanha, walala yurru ŋäthi rakunymirriwu yolŋu'‐yulŋuwu. 21-22 Liŋgu guḻku'na mirithirrina yurru raku'‐rakunydhirrinydja yolŋunydja walala, walalaŋgu yurru rumbalnydja marrtji ŋorra barrkuwatjnha birrka'mirriŋurana wäŋaŋura; yakana yurru yukurra yolŋuyu ŋula rumbalnydja walalanha ḻuŋ'marama waŋganylilinydja dhalkaranharawu.” Dhuwalayina dhäruk ŋayi Garrayyu wekaŋalanydja ŋarrakala.
23 Ga biyapul ŋayi Garrayyu dhäruk wekaŋala ŋarrakala bitjarra, “Nhuma ḻiya‐djambatjmirri wal'ŋu ḏarramuwurru, yaka märr‐winya'yurra nhokalaŋu nhe be ḻiya‐djambatjkunydja wal'ŋu guyaŋinyarawuywu, ga nhuma wuṉḏaŋarrmirri ḏälmirri ḏarramuwurru, yaka märr‐winya'yurra be ŋuriŋi nhokalay nhe ganydjarryunydja, ga nhuma ḻukunydjamirri yolŋu walala, yaka biyakayi nhumanydja märr‐winya'yurra nhumalaŋgalay be rrupiyayu malaŋuyu. 24 Dhiyaku waŋganygu nhuma yurru märr‐winya'yundja ŋurr'yundja, ŋunhi nhe yurru yuwalk gal'ŋu marŋgiyirri ŋarraku, ga dharaŋan ŋunhi ŋarranydja ŋuli djäma ŋamakurru' warray ga rom‐waŋgany warray, ga ŋarraku märr‐ŋamathinyaranydja bitjanna bili yurru, djambimiriwnha, liŋgu ŋuriŋiyinydjayi romdhu malaŋuyu ŋarranhanydja ŋuli ŋayaŋu‐djulŋikuma warray.” Ga bitjarrana ŋayi Garray waŋananydja.
* 9:10 Jerusalem † 9:15 Israel