11
Godthu yurru goŋmirriyamanydja dhäruk‐märranhamirrinhana yana walalanha
11:8–32 (The blessings of the Promised Land)
8-9 Bitjarra ŋayi *Mawtjitjthu ḻakaraŋalanydja ŋurupa yolŋu'‐yulŋuwanydja, “Märraŋa yana dhuwalayi romdja malanha ŋunhi ŋarra yukurra ḻakarama nhumalaŋgu dhuwala dhiyaŋu‐wala gäthura, bala nhuma yurru nhinanydja yukurra weyinŋumirrina wal'ŋu yanana ŋunhalayinydja ŋunhi ḻatju'ŋuranydja dhikanydja wäŋaŋura, ŋunhi ŋayi Garrayyu dhawu'mirriyaŋala nhumalaŋgalaŋuwala märi'muwala. 10-12 Yo, ŋunhayinydjayi wäŋa dhapirrk warray dhika wal'ŋu, buku'‐wuku warray ŋupanmirri, ga gapumirri warray wäŋa. Bitjan warray liŋgu yukurra dharyun warray ŋuli ŋunhiyinydjayi wäŋa, liŋgu ŋayipi warray wal'ŋu Garray warray yukurra goŋ‐nherraṉmirri djäka ŋurikiyinydjayi wäŋawu, beŋuru liŋgu dhuŋgarra‐ŋupanna.
13-15 “Ga dhuwalana ŋarra nhumalaŋgu ḻakaramana yulŋunydja. Märr‐ŋamathiya biyaka nhokalaŋu nhe Garraywunydja Godkunydja, ga märr‐nherraṉmiyanydja yuwalkkuŋa gal'ŋu yana, märr‐ŋal'yurranydja nhanukala, bala yurru waltjaṉdja yukurra bitjanna liŋguna dhurrmuknha, ga borumdja malanha ŋathanydja yurru marrtji ŋuthan ḻatju'yirrina dhika, dhaŋaŋdhirrina biyapulnha; bitjanna liŋgu ŋayi yurru ŋathanydja mirithirrina guḻku' nhumalaŋgu ga nhumalaŋgalaŋuwu wäyingu. 16 Yurru märr‐gurrum'thurra yulŋunydja, märr yurru nhumalanha yaka muka mayali'‐wilkthundja ŋuriŋiyi ŋula yolthunydja, bala gatjpaḻ'marama wiripuŋulilinydja dhukarrlili. 17 Ŋuli nhe yurru yuwalk bilyun ŋuliŋuruyi Godkalanydja romŋuru ga buku‐ŋal'yun wiripuŋuwunydja waŋarrwu, bala ŋayipinydja Godtja yurru ŋaramurryirrina, murr'maramana nhumalanha, bala ŋayi yurru dhaḻ'yunna ŋunha djiwarmy'tja gäraktja, märr yurru ŋuriŋi yakana dharyun yukurra waltjaṉdhunydja, märr yurru dhuwalanydja wäŋanydja munathany'tja räwaknha baṉḏanynha; yakana yurru yukurra borumdja ŋuthan ŋunhiliyi, bala nhuma yurru murrmurryunna ŋuriŋiyinayi marrya'yuna.
18-21 “Guyaŋiya biyaka dhuwalayi malanha romnhanydja, marŋgikuŋa marrtjiya nhumalaŋgu yumurrku'nhanydja bala, märr yurru nhuma ŋamathama gal'ŋu nhinanydja yana ŋunhili wäŋaŋuranydja gupaḏalnha‐wala. 22-25 Dhäruktja märraŋa ga djäma warrpam'thurra yana ŋunhi nhaltjan ŋayi yurru ḻakarama nhumalaŋgu, bala nhumanydja yurru djuḻkmaramana ŋunhi miriŋunhanydja walalanha, ŋunhi walala yukurra nhina ŋunhiliyi wäŋaŋura. Walalanydja ŋunha biyapul wal'ŋu wuṉḏaŋarrmirri ḏälmirri, yurru nhumanydja ŋupanna yurru walalanhana, ga ŋunhiyi wäŋanydja nhumalaŋguway yana, yakana nhumalanha yurru ŋula gulmaramanydja, ŋunhi nhuma yukurra yurru nhina ŋunhiliyi romŋura nhanukalay gal'ŋu Garraywala.
26 “Yo, gäthuranydja dhuwala ŋarra yukurra ḻakarama yana nhumalaŋgu märrma' dhukarrnydja, waŋganydja goŋmirriyanharamirri ga waŋganydja ŋoy‐yätjthinyaramirri. 27 Ŋuli nhuma yurru dhäruk‐märranharamirrinydja walala, ŋayi yurru Godthunydja nhumalanha goŋmirriyama wal'ŋu, bala nhuma yurru nhina yukurra ŋayaŋu‐djulŋithirri; warrpam' yurru yana manymak nhänydja malanha. 28 Ga ŋunhi nhe yurru yakanydja dhäruk-märrama ŋula Godnha, ga nhenydja yurru märrama ŋunhiyinayi ŋoy‐yätjthinyaramirrina. Yo, ŋuli nhe yurru bilyun ŋuliŋuru ŋarrakalanydja romŋuru, ga buku‐ŋal'yun wiripuŋuwunydja waŋarrwu, ŋayi yurru Godthunydja nhuna yakana goŋmirriyama, yakana nhe yurru nhina dhika wal'ŋu ŋamathama. 29-32 Yo, galkina nhuma yurru buḏapthunna mayaŋ'kunydja, bala gulŋiyirrina yana ŋunhimalayinydja wäŋalili. Ga ŋunhi nhuma yurru yukurra nhina ŋunhiliyinydja, ga yuwalkkuŋa nhiniyanydja yukirriya wal'ŋu ŋunhili liŋgu romŋuranydja ŋunhi ŋayi Godthu nherrara nhumalaŋgu.” Ga bitjarrayina ŋayi Mawtjitjthu ḻakaraŋalanydja.
* 11:8-9 11:8-9 Moses