2
Yanawuŋu bukumirriyanhara
2:1–11 (Hannah’s prayer)
1 Bala ŋayi ŋuliŋurunydja *Yana bukumirriyaŋala waŋana buku‐ŋal'yurrunana manikaykurruna, ga dhuwalana manikaynydja ŋayi barkparkthurruna gam'.
“Ŋarranydja dhuwala wirrkina galŋa‐ŋamathina,
wirrkina ŋarra ŋoy‐ŋamathina Garraywalanydja;
Garrayyu ŋarranha guŋga'yurruna ganydjarr‐wekaŋala,
bala ŋarra gitkitthunna ŋuli ŋuriki ŋunhi ŋayi miriŋu ŋarraku,
liŋgu Garrayyu guŋga'yurruna ŋarranha wirrkina wal'ŋu.
2 Garray, nhenydja dhuwalanydja ganaŋ'thunna yukurra God, Garrkuḻuknha wal'ŋu, nhepina waŋganynha;
Yakana wiripunydja garrkuḻuk balanyara bitjan nhe.
Nhe gungama ŋuli ŋanapurrunha, djäka ḻatju'kuma.
3 Yo, nhe ŋunhi yolŋu, yaka buŋgawa‐ḻakaranhamiya, ga yaka wokthurra nhuŋuway nhe mirithiya,
liŋgu ŋayipina Godnha marŋgi ŋilimurruŋgu,
ŋayina yurru maḻŋ'marama ŋilimurruŋgu djämawuynydja, mala‐yarr'yun marrtji ŋilimurrunha.
4 Ŋunhi ŋuli ŋula yol nhina ganydjarr‐ḏumurru,
nhanŋu yurru ganydjarrnydja ŋunhi winya'yunna yana,
yurru Godthunydja ŋuli ganydjarr‐wekama ŋunhinha ganydjarrmiriwnha.
5 Ŋunhi walala yolŋu'‐yulŋu ŋunhi walala yukurrana nhinana ŋatha‐guḻku'mirri walala,
walalanydja marrtji warrya'yunna ŋathawuna,
yurru Garrayyunydja ŋuli wekama ŋurikina marrya'mirriwuna yolŋu'‐yulŋuwu, ḏulpu‐wekamana ŋuli.
Godthu wekaŋala yumurrku'nha ŋurikala ŋunhi ŋayi yothumiriw miyalk,
yurru ŋunhinydja dhäyka ŋunhi ŋayi goŋ‐yothumirri,
ŋayinydja ŋunhiyinydjayi nhina yukurra dhäparknha yothumiriwnha,
liŋgu nhanukala yumurrku'yunydja gonha'yunna ŋanya yukurra.
6 Godthu ŋuli nyilŋ'marama wiripuŋunhanydja yolŋu'‐yulŋunha,
ga wiripu‐guḻku'nhanydja ŋayi ŋuli ŋal'marama garrwarkuma.
7 Wiripu‐guḻku'nhanydja ŋayi ŋuli ŋurruwuykkuma, walalaŋgu ŋuli rrupiyanydja ŋula nhänydja yana buwayakthirrina,
ga wiripu‐guḻku'nhanydja ŋayi ŋuli Godthu wekama walalaŋgu, ḻukunydjakuma walalanhana.
8-9 Garrayyu ŋuli gunganhamarama ŋunhinhanydja walalanha ŋunhi walala ŋuli märr‐nherraṉmirri yukurra nhanukala,
yurru ŋunhi rom‐yätjtja yolŋu winya'yun yurru buku‐munha'ŋurana;
Yakana yurru yolŋu dhawaṯmaranharamirri miriŋuwala goŋŋuru gänanydja ŋanyapinyay ŋayi, nhanukalaynydja ŋayi ganydjarryu.
10 Garray yurru ŋayipi nhäma mala‐yarr'yundja dhuwala bukmak buku‐ḻiw'marama wäŋanydja,
ŋayi yurru ganydjarrnydja wekama ŋurikalanydja ŋunhi nhanukiyinguŋu dhunupamirriyanhara,
ŋuriki ŋunhi ŋayi nherrara ŋanya ŋurruŋu wal'ŋu nhinanharawu.”
Dhuwala ŋayi manikaynydja yukurrana Yanayu miyamara, wokthurruna yukurrana Garraywu.
11 Ga ŋuliŋurunydja dhurrwaraŋuru, bala maṉḏa †Yilkana ga Yana gaŋgathina, bala marrtjinana roŋiyinana ‡Rämalilina, yurru ŋayi ŋunhi yothuny'tja §Djamiyulnydja ŋunhala bäymana nhinana *Djälawnha, ŋayi yukurrana djämanydja Garraywuna, guŋga'yurruna yukurrana ŋunhi ḏalkarra'mirrinha †Yelaynha.
Yelaywu gäthu'mirriŋu maṉḏa dhuwurr‐yätjthina bitjarra liŋgu
2:12–17 (Eli’s sons were bad)
12 Ga ŋunhi ‡Yelaywu gäthu'mirriŋu maṉḏa ḏarramu maṉḏa raypirri'‐waḏatjthinyana ŋuli bitjanana liŋgu yukurranha, yakana maṉḏa ŋuli yukurranha mäkiri'‐witjuna ga malthuna Garraywu. Maṉḏa ŋunhi ḏalkarra'mirri warray maṉḏa yulŋunydja Garraywu, yurru maṉḏa yakana yukurrana yuwalkkuŋalanydja djäma Garraywu; 13-16 yakana maṉḏa ŋunhiyi rom yukurrana ŋayathaŋala ŋamathaŋala yakana, ga ŋunhi ŋuli yolŋu'‐yulŋuyunydja mundhurrnydja wekanha Garraywu, ga maṉḏa ŋuli ŋunhiyi maṉḏana djaw'yunanydja ŋuliŋuru bitjanana liŋgu maṉḏakuwaynha. 17 Yurru Godthu nhäŋalanydja maṉḏanha ŋunhi maṉḏa nhaltjarra yukurrana milma djäma, ga yaka gonha'yurruna ŋayi; yana ŋayi yätj‐ḻakaraŋalana ŋunhimalayi maṉḏanha djämalili, liŋgu maṉḏa ŋunhiyinydjayi bitjarranydja djäma yana bini ŋunhi mundhurr nhanŋu Garraywu ŋula nhä.
Djamiyul ŋuthara wakindhinana bala djäma Godkuna yukurrana
2:18–21 (Samuel grew up serving the Lord)
18 Yo, ŋunhi yutjuwaḻa gurrmul §Djamiyul mukthurrunaŋga yana yukurrana nhinana ŋunhalayina bäyma, guŋga'yurruna yukurrana ŋunhiyi worruŋunha ḏarramunha *Yelaynha. 19 Bitjana liŋgu dhuŋgarra‐watjthinya ŋayi ŋuli ŋäṉḏi'mirriŋuyunydja dharpunha girri' yuṯa ŋurikiyi yothuwu, ga ŋunhi ŋayi ŋuli marrtjinya lili †Djälawlili buku‐ŋal'yunarawuna, ŋayi ŋuli ŋuriŋi dhäykayu gänha ŋunhi girri', ga wekanhana ŋurikiyi yutjuwaḻa'wu gurrmulwu. 20 Ga bitjana liŋgu dhuŋgarra‐watjthinya ŋayi ŋuli ŋunhi ḏalkarra'mirriyu Yelayyu bukukurru waŋanha ŋuli yukurranha ‡Yilkanawu ga nhanukalaŋuwu miyalkku §Yanawu, waŋanhanydja ŋayi ŋuli yukurranha bukumirriyanhanydja bitjana gam'. “Garray, dhiyaku maṉḏaku wekaŋa biyapul djamarrkuḻi'nha, liŋgu dhiyaŋunydja gay' dhäykayu wekaŋala nhuŋu ŋurruŋunhanydja yothunha.” Ga ŋuliŋurunydja dhurrwaraŋuru bala maṉḏa ŋuli marrtjinyana wäŋalilina, ga ŋayi ŋuli Djamiyulnydja ŋunhala bäymana nhinanha Djälawnha wäŋaŋura. 21 Bala yuwalkthi Garrayyunydja maṉḏanha guŋga'yurrunana, bala Yanayu biyapul djamarrkuḻi'nha gurrukaŋala, yana liŋgu ga yumurrkuny'tja ŋunhi ḏarramuwurrunydja ḻurrkun' ga märrma' miyalktja maṉḏa. Ga ŋayi Djamiyulnydja ŋuthara wakindhinana, ga djäma yukurrana nhanŋuway yana Garraywuna.
Yelay ga nhanŋu gäthu'mirriŋu maṉḏa
2:22–26 (Eli and his sons)
22-23 Ŋunhi ḏalkarra'mirrinydja *Yelaynydja wirrkina worruŋuthina, ga nhanukala ŋuriŋi gäthu'mirriŋuyunydja maṉḏathu mukthurrunana yukurrana yätj djäma. Yelayyu ŋäkula maṉḏakalaŋuwuy ŋunhi maṉḏa yukurrana yätjthina, bala ŋayi waŋana maṉḏanha bitjarra, “Nhäku nhuma yukurra dhuwala bitjandja yätjtja djäma? 24-25 Biyakana nhuma ḏaḏawyurrana yätjŋurunydja djämaŋuru. Yakana yurru nhumalanha ŋula yolthu walŋakumanydja dhipuŋuruyi, ŋuli nhuma yukurra yurru yätjthirri ŋayaŋu‐yätjkuma Garraynhanydja.” Yelay bitjarranydja waŋana yukurrana nhanukingalaŋuwala gäthu'mirriŋuwala maṉḏakala, yurru maṉḏanydja yaka ŋula mäkiri'‐witjurruna nhanŋu. Liŋgu Garrayyunydja dhukarrnydja gurrunhara liŋguna maṉḏaku bunharawuna rumbal‐winya'yunmaranharawuna, liŋgu maṉḏa yätj maṉḏa; yakana maṉḏa yukurra yurru wapthun ŋunhimala bäpa'mirriŋuwala Yelaywala dharapullili ga djäma yukurra yurru Garraywu biyapulnydja.
26 Yurru ŋunhiyi gurrmul ya' †Djamiyul, ŋayina ŋuthara marrtjina, ga ŋunhiyinydjayi ŋayinydja ḻatju'na ŋanyana dhikana ḏarramu, djäma yukurrana ŋayi ḻatju'kuŋalana. Garraynydja nhanukala wirrkina galŋa‐ŋamathina, ga bukmakthu yolŋu'‐yulŋuyu nhäŋala ŋanya ŋunhimalayi, ga ḻakaraŋala ŋanya yukurrana ḻatju'‐ḻakaraŋalana ŋunhi ḻatju'na ŋayinydja ḏarramu.
* 2:1 Hannah † 2:11 Elkanah ‡ 2:11 Ramah § 2:11 Samuel * 2:11 Shiloh † 2:11 Eli ‡ 2:12 Eli § 2:18 Samuel * 2:18 Eli † 2:19 Shiloh ‡ 2:20 Elkanah § 2:20 Hannah * 2:22-23 2:22-23 Eli † 2:26 Samuel