7
Warraŋulthinyarana maḻŋ'thunarana wal'ŋu yothuwalaŋuwuy
7:1–16 (The sign of Immanuel)
1 Yo, ŋulinyaramirriyu *Yutjayawu gutharra'mirriŋu yukurrana nhinana buŋgawa ŋayi †Djudawuyŋu yäku ‡Wayatj, ga märrma'na ŋunhiwalayi yolŋu maṉḏa buŋgawanydja maṉḏa marrtjina, maṉḏa bini ŋunhi baḏuwaḏuyuna §Djurutjalam wäŋa. Yo, marrtjinanydja maṉḏa ŋunhi mirithirri guḻku'walaŋumirri miriŋuwalaŋumirrinydja, yurru bäyŋu warray walala ŋunhi baḏuwaḏuyurruna Djurjutjalamdja wäŋa. 2 Yo, ŋayinydja ŋunhi Djudawuynydja buŋgawayu ŋäkula ŋunhi miriŋunha marrtjinyaranydja lili, bala ŋayi mirithinana barrarinanydja wal'ŋu, ga yolŋu walala miṯtji marrmarryunminana barrarinana manapara.
3-9 Bala ŋayi Garray waŋana *Yitjayawala bitjarra, “Gatjuy marrtjiya bala buŋgawawala Wayatjkala, ga ŋunhalana nhuma yurru gumurr‐bunanhamirri ya' dhukarrŋurana. Ḻakaraŋanydja nhanbala biyaka, ‘Bira'yurra nhiniya wurrkurrum'tja yolŋu. Yaka ŋoynydja wilwilyurra ga barrariyanydja. Ŋunhiyinydja maṉḏa buŋgawa maṉḏa ganydjarrmiriwnha, balanyarana bitjan ŋawulul' waŋgany ṉoluŋdhirri yukurra yurru, yana maṉḏa marrtji yurru barrari‐wukunharawu yolŋu'‐yulŋuwu, märr yurru walala wapthun bala maṉḏakala gali'lili. Yo, maṉḏa ḏukṯuk maṉḏa yurru nherraṉ wiripunhana buŋgawanha dhipali dharapullili nhokalanydja, yurru yakana yurru ŋunhi bitjandhiyi maḻŋ'thundja, liŋgu ŋunhiyinydja maṉḏa buŋgawa maṉḏa ganydjarrmiriwnha maṉḏa, galki yurru maṉḏaku wäŋanydja buwayakthirrina winya'yunna‐wala. Ŋunhi nhumanydja yurru yakana ŋarraku märr‐yuwalkthirri yuwalk gal'ŋu, nhumanydja yurru yakana dhärra ḻuku‐wuṉḏaŋarryirri.’ ”
10 Ga biyapul Garrayyu djuy'yurruna dhäwu' bala ŋurikala buŋgawawala bitjarra, 11 “Waŋiya Garraynhanydja ŋäŋ'thurra biyaka, märr ŋayi yurru djäma wiripukuma, märr yurru nhenydja nhäma dharaŋanna ŋunhimalayinydja. Biyaka waŋiya ŋäŋ'thurranydja birrka'mirriwuna ŋula nhäku,” bitjarra ŋayi Garray waŋananydja.
12 Ga ŋayinydja buŋgawanydja waŋana bitjarra, “Yakana yurru ŋarra Garraynha ŋäŋ'thun ŋula nhäkunydja. Yakana yana ŋarra yurru gatjarr'yun waŋa Godnhanydja,” bitjarra.
13 Ga ŋarranydja waŋana bitjarra, “Bitjan liŋgu nhe yukurra yolŋu'‐yulŋunhanydja dhuwala märr‐yawaryunmaramana, ga dhiyaŋunydja‐wala nhe yukurra Garraynhana märr‐yawaryunmarama. 14 Ŋayipina Godthuna yurru djäma wiripuyamanydja, märr nhenydja yurru dharaŋanna nhäma ŋunhimalayi. Dhuwalana yurru ŋunhi maḻŋ'thundja gam'. Miyalk yurru yuṯa wirrkuḻ yothu'mirriyirri, ga gurrukamanydja ŋayi yurru yothuny'tja ḏarramu, ga yäkunydja ŋayi yurru †Yimanyuwalnha, mayali' bitjan ‘Godtja dhuwala ŋilimurruŋgala.’ 15-16 Ŋunhi ŋayi yurru ŋunhiyinydja yothu mukthun yana yutjuwaḻa, ŋayinydja yurru wäŋanydja maṉḏaku ŋurikiyi buŋgawawu maṉḏaku buwayakthirrina, wiraŋdhirrina yurru yolŋumiriwyirrina, ga nhumanydja yurru ŋunhi yolŋu walala mukthun yana nhina yukurra galŋa‐djulŋithirri nhäyu malaŋuyu dhiyaliyi wäŋaŋura.”
* 7:1 Uzziah † 7:1 Judah ‡ 7:1 Ahaz § 7:1 Jerusalem * 7:3-9 7:3-9 Isaiah † 7:14 Immanuel